钦定古今图书集成/明伦汇编/官常典/第479卷 > 卢勇
## 钦定古今图书集成/明伦汇编/官常典/第479卷 > 卢勇

按《北齐书卢文伟传》，“文伟族人勇，字季礼。父璧，魏下
邳太守。勇初从兄景裕俱在学，其叔同称之曰：‘白头
必以文通，季礼当以武达，兴吾门在二子也’。”幽州反
者仆骨郍，以勇为本郡范阳王，时年十八。后葛荣作
乱，又以勇为燕王。义旗之起也，卢文伟召之，不应。尔
朱灭后，乃赴晋阳，高祖署勇丞相主簿。属山西霜俭，
运山东乡租输，皆令载实，违者治罪，令勇典其事。琅
邪公主虚僦千馀车，勇绳劾之。公主诉于太祖，而勇
守法不屈。太祖谓郭秀曰：“卢勇懔懔有不可犯之色，
真公直人也。方当委之大事，岂直纳租而已。”迁汝北
太守，行陕州事，转行洛州事。元象元年，官军围广州，
数旬未拔。行台侯景闻西魏救兵将“至，集诸将议之。”
勇进观形势，于是率百骑各笼一匹马，至大隗山。知
魏将李景和率军将至，勇多置幡旗于树头，分骑为
十队，鸣角直前，擒西魏仪同程华，斩仪同王征蛮，驱
马三百匹，通夜而还。广州守将骆超以城降。高祖令
勇行广州事，以功授仪同三司、扬州刺史，镇宜阳。叛
民韩木兰、陈忻等常为边患，勇大破之，启求入朝。高
祖赐勇书曰：“吾委卿扬州，唯安枕高卧，无西南之虑
矣。但依朝廷所委，表启宜停。卿之妻子，任在州住，当
使汉儿之中无在卿前者。”武定二年卒，年三十二。勇
有马五百匹，缮造甲仗六车，遗启尽献之朝廷。赙物
之外，别赐布绢四千匹。赠司空、冀州刺史，谥曰武贞
侯。